Page:Gospel of Saint Matthew in West-Saxon.djvu/150

XXVII, 10] 4. Ic syngode, þā ic sealde þæt rihtwīse blōd. Đā cwǣdon hig, Hwæt spycst þū þæt tō ūs?

5. And hē āwearp þā scyllingas in on þæt templ, and fērde and mid grȳne hyne sylfne āhēng.

6. Đā sōðlīce þǣra sācerda ealdras onfēngon þæs seolfres, and cwǣdon, Nys hyt nā ālȳfed þæt wē āsendon hyt on ūre maðmcyste, for þām hyt is blōdes wurð.

7. Hig worhton þā gemōt, and smēadon hū hig sceoldon þæs Hǣlendes wurð ātēon; þā gebohton hig ǣnne æcyr mid þām fēo tigylwyrhtena on tō bebyrgenne elþēodisce menn.

8. For þām is sē æcer gehāten Acheldemagh, þæt is on ūre geþēode, blōdes æcyr; and swā hē is gehāten oð þisne dæg.

9. Đā wæs gefylled þæt gecweden is þurh Hieremiam þone wītegan, þus cweþende, And þā hig onfēngon þrīttig scyllinga, þæs gebohtan wurð þone ðe wæs ǣr gewurþod fram Israhela bearnum;

10. and hig sealdon þæt on tigelwyrhtena æcyr, swā swā Drihten mē gesette.